정조 12년
戊申八月十八日午時上御誠正閣大臣有司堂上入侍時右副承旨洪仁浩假注書趙台榮記事官李相璜金祖淳左議政李性源右議政蔡濟恭有司堂上徐有隣李在簡鄭昌順李秉模以次進伏訖性源等曰昨日勞動旣多朝來日候稍涼聖體若何上曰一樣矣性源等曰王大妃殿問安差復後諸節更若何上曰今則已臻夬復矣性源等曰惠慶宮氣候若何上曰一樣矣上曰政官牌招開政出榻敎命書傳敎曰判尹前望皆是老病人今日政以在京無故人差出上曰昨日適有問議於卿等之事卿等之意亦符於予意矣大抵予之本意欲有實效若無實效卽一文具之文具且聞戶判言則右相之言果出深遠之意而向日傳敎中所謂有累勝於無瑕云者卽此意也今此無大何而見枳者猶且昭晰用之況是無勢無累之類乎旣始之事不可仍以抛棄何以則可見實效耶昨雖問議而又使卿等入侍者欲得善處之道故也頃各悉陳可也性源曰臣等齊會闕外已有酬酢而傳敎中有累勝於無瑕之敎誠不勝欽歎也然而官職窠窄人數甚多時月之內勢難盡爲擧論事甚難處而今番之敎在古罕有雖非擧擬之人伏聞此下敎必皆蹈舞矣至於右相意見煞有異於臣矣濟恭曰做事之始當念末終今若有特敎成命而畢竟無實效則反不如不爲故臣意果如此矣至於左相之言非不好矣而人當觀優劣然旣未試之則何以知其優耶雖以嶺南人言之許多文官眞所謂地醜德齊欲拔其優誠難矣第念若有名望則自然表著安有有其實而無其名者乎上曰嶺人蓋多明經科固難名望之著聞而至若居家行誼亦豈必無其人乎濟恭曰優然後用之甲先而乙次則得之者愜其望未得者亦可無辭而今未聞別樣稱優之人此最難處矣上曰卿不見近來館錄乎卿之知舊間嶺南五賢子孫輒皆先之故李龜雲李鼎德若箇人入於錄中而在京可合人間多見漏雖先正子孫豈皆人人而可合於是選耶宋先正子孫有德相趙文正子孫亦有逆焉則豈可以先賢子孫不問其人之如何輒議於華顯乎又無試用之擧則安知其人之賢愚乎濟恭曰聖敎果然矣在昔趙雲逵經嶺伯後筵奏以金埅母年爲九十其母謂埅曰待汝作宰欲聞鼓角之聲今則已矣暫借本官鼓角聽之爲言云先朝卽除高敞倅滿瓜善治以此觀之未可知者人也而如此之人特其千百之一安望其多乎藥房都提調金熤提調沈豐之副提調尹行元醫官徐命緯金光國卞觀海金順行進伏熤等曰數日勞動之餘今日稍涼聖體若何上曰一樣矣熤等曰王大妃殿氣候若何上曰一樣矣熤等曰惠慶宮氣候若何上曰一樣矣熤曰夏間潦炎無前今則節序已換令醫官入診宜矣上曰諸節一樣診候置之也豐之曰王大妃殿進御湯劑醫官議以粟米飮減人蔘五分入縮砂一錢爲定何以爲之乎上曰唯命書榻敎曰王大妃殿進御一錢重人蔘粟米飮前方中加縮砂一錢自明日一貼式煎入上曰提調以下先退可也豐之等退出上曰作事貴在謀始亦宜斟量今下傳敎雖卽行會若無善後之策則自歸於不誠實之科此非難處乎名以文官者無論有累無累年老年少抱紅牌而死於牖下是豈成說乎予於丙申御極以後文官者或未嘗一番着帽亦不知闕門之何居是甚矜憐也若以丙申前落仕人得於當宁朝一着帽則亦豈非幸也顧今抄錄人中年六十以上者爲八十餘人落仕十四年者爲四十餘人而此中不但死生未知亦應有不能供職之老人若除此等人則其數似不甚多以此區處則豈其甚難耶今若以登科四五十年作散十四年以上年至七十以上爲限作爲三岐以此先爲收用隨其人器敦都或該曹參議間無礙檢擬且朝官年八十加資例也設或未準數年者特爲傍照此例而加資則好矣至若其人之地處才器可合通淸則不必拘其數之多少亦不必抽黃對白而從便注措則尤好若其兩司順遞者尤爲可矜得付軍銜以貶座不參六月居中則臘月始解又以不參仍又居中今年如此明年又如此不妄一月之祿猝無蕩滌之期寧有是耶在前或嘗有請敍之事此亦在商量中而銓曹有楷範然後始乃擧行何以則爲好耶至於參下則毋論三館似無積滯之弊矣性源曰今日之敎非但臣等之欽嘆凡在聽聞孰不感激乎蓋入於三岐之中者卽是文臣之三窮也名以文官如是淹滯者足爲干和之一端若依聖敎次次通擬則不至數年當盡爲疏菀矣上曰此輩如經實職則其年齒可入於歲饌而此亦不能尤可矜憐也濟恭曰聖念之委曲至於此極使渠輩聞之必皆感泣而第群下奉行之道每患不能對揚是悶也該曹若能盡心奉行不出數年當盡爲區處矣至如僉知之銜鄕曲之民亦多無端稱號者若只以僉知疏通則渠輩不以爲榮一依聖敎祛其抽黃對白之弊敦都或參議次次排擬則誠好矣性源曰該曹若能善爲對揚則無痕跡而盡爲疏擧矣濟恭曰其中地處班行足合兩司者何論多少次次通擬則區處不難矣上曰若以疏通而得爲侍從則得無如何乎性源曰抽黃對白之說雖是駭怪而今若以祛沈滯竝爲通淸則非但官方之屑越渠亦不以爲榮矣濟恭曰左相言亦是矣上曰然矣臺職雖不如古豈可名以疏滯竝除此職乎濟恭曰只觀地處及爲人許通好矣上曰金判府亦陳意見可也熤曰得紅牌而空老者則許多官職之窠闕則甚窄實無盡爲之道今若以三岐爲之則誠爲合宜而第加資亦是重典豈可逐人爲之以壞金石之典乎且以臺通言之在古雖大臣重臣之子人器不似則或有不得爲者今豈可以祛沈滯竝許通淸乎上曰論其登科落仕之時則俱是予嗣服前事而生存至今一未着帽寧不可矜乎古有三月無君則皇皇之語而今則落仕三四十年不知闕門是不成說矣性源曰果然矣凡爲臣民孰無瞻天之願乎上曰予見趙錫晦於兼史時爲人了了可合通淸而至今無聞至於李鼎揆之爲鳳山也已知其不合字牧矣果有左相筵奏之事其外亦多不擧職云雖是先正子孫惟當觀其人之如何以爲除職可也熤曰百里之才亦難其人生民休戚係在守令豈非愼簡者乎上曰以外面擧措雖不必斷其行事而多有不通七事不知曲拜者如此之類安望其治邑乎濟恭曰不通七事不知曲拜雖似做錯決不可以此汰罷矣上曰趙燮之爲郭山也雖知不似而以試可之意第令下送莅任之後事多駭然且定配罪人三次見失寧有如許不職者乎濟恭曰趙燮稍有膂力故臣於待罪兵判時擬於初仕而未知若是之不似矣上敎熤曰卿與右相今始初見乎卿亦隨衆開心見誠共濟國事好矣此後安知不一席同周旋乎熤曰右相拜相後今果初見而臣與右相知之則熟矣綸音中第二件事出後凡有血氣者孰不明目懲討乎臣亦極力共討及夫綸音下後臣則以爲未可以盡脫言亦未可以不盡脫言矣故今果同登一席矣上曰然則卿意非直謂脫不脫之間言之耶蓋綸音前擧世必欲擠陷故予爲證左雖使右相一身係蒼生之休戚若或眞的有是予豈作證耶本事䵝䵢故雖未畢書廷臣想皆知之矣今復申申言者自有其人而此非出於鞫招則豈以筵席說話必露其人名字乎今有此敎則卿亦必渙釋矣熤曰右相向來事旣係懲討則雖至微至賤之人猶不欲與之周旋況臣忝居相職乎伊時聞其說而不討則亦非臣子之道故臣亦力討而今則綸音與筵敎若是丁寧臣豈不解釋乎上曰卿之回釋誠幸矣右相之意何如擧世竝驅之時雖金判府何可立異乎濟恭曰金判府之如是聞而如是討卽其當然之事臣何敢慍怒乎上曰如右相之遭罹曾所罕見而伊時金判府則當之雖不幸今之解釋亦幸矣性源曰從古遭罹豈有如右相者乎偏被國恩亦豈有如右相者乎至於金判府之言亦極順便矣上曰有如此遭罹則豈無如此際遇乎上曰予有一人之甚可悶者卽是日前都憲重通者也而若能改其口氣則豈不爲好耶渠雖更有云云亦何害於右相而今玆之敎特以欲竝生哉咸與維新之意有此申申予豈顧藉於渠而然也蓋其人於右相可謂必欲甘心之血讎何爲其然濟恭曰渠以錦伯對吏時臣適當判金吾矣上曰自其前已深惡矣今若如閔昌赫之末稍無弊則誠好矣而本是異於常人之人矣性源曰素是異於人者矣熤曰未知本末而素有性癖之人矣命書傳敎曰文蔭武積年落仕人雖令吏兵曹成出冊子書入而生存與否年歲老少官職履歷以現在京案必難準信年前以仕宦人存沒之京司不知侍從身死人狀聞其外報該曹事定式而近來吏兵曹擧行極爲無據都政飭敎亦不頒布此事亦豈知分明知委乎然則京案尤無以考據今番須有別般詳細分付不至有名無實廟堂以此意知悉別關行會諸道道內各邑文蔭武生存人問于各其坊曲依品案凡例別成冊子上送一件入啓一件送于該曹修正案簿而凡例亦令成送身死人隨卽報聞一款更爲申飭無或如前因循之意行會有隣曰今下傳敎當行會於各道而京內則勿問耶性源曰外方旣問則京內何可不問耶上曰京中則以甘結問于各部好矣外方則文蔭武存亡例有報來矣近不如前乎在簡曰例於都政前報來而近或間斷矣上曰自文而侍從武而閫帥報來則武弁似不多入於其中矣在簡曰狀啓亦體重閫帥外似難狀報矣上曰至於蔭官則予所痛惡者也只席父兄之勢雄府巨牧無不踐歷坐享富貴有何功勞而然耶濟恭曰此則恐有不然者古則爲銓官者網羅於巖穴學識行誼之人以爲擬望故名以蔭官者良以此也今則不論人之可否只從父兄之子姪必除筮仕是豈蔭字之本意乎性源曰蔭是先蔭之蔭字豈其爲巖穴士之謂耶濟恭曰蔭之義卽覆蓋之謂也網羅巖穴者豈非覆蓋之謂耶上曰兩司之貶中事誠難矯弊矣濟恭曰臨其都政元在外則自該曹草記減下似好矣性源曰實軍職毋得減下卽是金石之典何可創爲乎濟恭曰先爲定式而草記減下則何必爲不可爲之事乎昌順曰實軍銜無異實職不可以一張草記無故減下矣有隣曰三曹郞官貶中者例爲減下依用此規似好矣上曰先爲定式後畿外遠道之人以爲減下似可矣濟恭曰誠如聖敎則實爲得宜矣上曰戶判以此筵中酬酢往于領相家爛議歸一後入來可也性源曰此慶尙監司金光默狀啓也枚擧豐基郡守吳在文牒呈以爲本郡小米七千九百四十八石零太五千八百三十七石以單代捧留事極驚駭丁亥以後各該郡守罪狀令攸司稟處代捧穀之還作不容少緩而該郡以嶺底殘邑土薄民少萬餘包之一時責納實是行不得之政每年小米太合二千石式次第還本則七年之間自當準捧請令廟堂稟處矣小米太之單代捧誠極駭然旣現發之後準數還作本色固不容少緩而道臣旣已參量民邑事勢有此限年陳請今當捧糴不遠依狀請許施何如上曰依爲之出擧條濟恭曰近聞豐基之民多有流散甚至土價輕歇云蓋本郡素是殘邑田穀尤非宜土而流來萬餘石單代之穀一朝欲以本色準捧則民生之不得奠居勢所必至道臣邑宰之欲限年充數誠得其宜而小米之能無弊準納與否雖不可遙度至於黃豆尤係本郡民人切苦之事臣意還太五千八百餘石依準折作租限年捧上則在國穀別無所損在小民差可息肩施以特恩恐無不可矣性源曰俄於賓廳以此事與右相有酬酢矣臣意則待道臣狀請始許準折代捧事面似好矣上曰曾經道伯各陳所見可也在簡曰大臣旣以民情仰達則直許代捧恐無不可不必更待道臣之請矣昌順曰右相所奏旣係民隱則固當許施不待道臣狀請自廟堂先許代捧揆以事面或涉太遽左相待道啓準許之言恐合事宜矣秉模曰糴法甚嚴不待道啓輒許代捧恐不無後弊矣上曰戶判亦陳所見可也有隣曰民瘼之說旣發於筵席則恐不必遲待道臣狀請矣上曰僉議雖有異同旣聞民弊何待狀請許令宜土之穀代捧可也出擧條濟恭曰豐基前後郡守以還穀單代捧事尙在待勘中矣頃日銓曹不察以丁範祖擬大諫望受點伊時大臣請推銓官大諫亦卽遞解昨政又以李漢一擬承旨望此亦與丁範祖同罪者銓曹之不察不可無警參政銓官竝推考何如上曰依爲之出擧條有隣曰都城主脈修補之節付之摠廳着意擧行而其中三角下曹溪上公私石役絡續不絶方其浮出之時轉下之際多有毁動之歎事體所在萬萬未安此後則石材之盤根山麓者劃定境界嚴加禁斷至於鋪在平地者雖不必一例防塞而亦令關由摠廳後爲之主脈補土處形止四季朔報備局時三角下曹溪上山麓石材有無頉一體報來以爲憑考摘奸之地事出擧條另飭摠廳何如上曰出擧條申飭仍令摠使親審形止後草記定界可也出擧條命書傳敎曰今因言端聞之豐基前官現告事未免斑駁首犯年條無以溯考云則丁亥以後因循守令之獨勘本律甚無義其中已作故者亦有之以此以彼宜用堤川之例令該府取考伊時處分傳敎爲之事分付命書備局草記三十三度批旨命大臣以下先退命書政官牌招啓辭批旨訖上曰向日吏判疏後違牌亦勿呼望事曾有飭敎則承旨何敢請牌乎吏判則使之卽爲入來開政事分付賤臣承命出傳上曰當該承旨趙衍德拿處院隷不能申飭實注書尹行任金孝建從重推考出榻敎上曰承旨前望單子入之待下批牌招察任出榻敎命退承史以次退出